ORDE do 4 de agosto de 2008 pola que se amplía o prazo para o remate e xustificación dos traballos das liñas I, II e III da Orde do 22 de febreiro de 2008 pola que se establecen axudas para a prevención e defensa contra os incendios forestais en montes veciñais en man común.
CONSELLERÍA DO MEDIO RURAL — III. OUTRAS DISPOSICIÓNS — 20/08/2008

A Orde do 22 de febreiro de 2008 estableceu as bases reguladoras das axudas para a prevención e defensa contra os incendios forestais en montes veciñais en man común (Diario Oficial de Galicia nº 44, do 3 de marzo de 2008).
Os artigos 11º e 13º da devandita orde, relativos á execución da subvención e das xustificacións, establecen que na liña I o beneficiario disporá de 15 días naturais desde a finalización dos traballos para a presentación dos xustificantes das accións realizadas obxecto da subvención e non poderá supoñer máis alá do 15 de novembro, mentres que na liña II e na liña III os traballos deberán estar rematados o 15 de setembro e xustificados como máis tarde o 30 de setembro do ano en curso.
A data de resolución de concesión de axudas para a liña I é o 17 de xuño do 2008, polo tanto aqueles expedientes que teñen concedidos 5 meses para a realización dos traballos non poderán rematar na data prevista do 15 de novembro, polo que cómpre ampliar o prazo de remate dos traballos ata o 15 de decembro deste ano e disporán de 15 días naturais desde a súa finalización para a presentación dos xustificantes das accións realizadas.
Os traballos da liña II comenzaron na segunda quincena de xullo e os da liña III comezarán durante o mes de agosto, polo que a data de 15 de setembro como remate das obras é demasiado curta, polo que cómpre ampliar o prazo de remate das obras ata o 31 de outubro e o prazo para xustificalas ata o 15 de novembro.
En virtude do exposto, de conformidade co artigo 30.1º.3 do Estatuto de autonomía de Galicia, e no uso das facultades que me confire a Lei 1/1983, reguladora da Xunta e da súa Presidencia,
DISPOÑO:
Artigo único.
Primeiro.-O punto 5 do artigo 11º queda redatado do seguinte xeito:
Para a liña I, o beneficiario poderá solicitar a modificación da data de inicio dos traballos e, polo tanto, do seu remate, debidamente xustificada. Esta modificación en ningún caso poderá supoñer que as obras se inicien despois do 15 de xullo e, polo tanto, que rematen máis alá do 15 de decembro.
Esta modificación de datas deberase solicitar cunha antelación mínima dunha semana en relación co remate do prazo de inicio da operatividade.
Segundo.-Suprímese o punto 6 do artigo 11º.
Terceiro.-Amplíase o prazo para o remate e xustificación dos traballos das liñas I, II e III da Orde do 22 de febreiro de 2008 pola que se establecen axudas para a prevención e defensa contra os incendios forestais en montes veciñais en man, quedando redactado o artigo 13º, parágrafo 2º, do seguinte xeito:
«Na liña I o beneficiario disporá de quince (15) días naturais desde a finalización dos traballos para a presentación dos xustificantes das accións realizadas e o prazo máximo para o remate das obras obxecto da subvención é o 15 de decembro; na liña II e na liña III os traballos deberán estar rematados o 31 de outubro e xustificados como máis tarde o 15 de novembro do ano en curso».
Santiago de Compostela, 4 de agosto de 2008.
Alfredo Suárez Canal
Conselleiro do Medio Rural